Návrh na zrušenie úlohy vyplývajúcej z Plánu práce vlády Slovenskej republiky
na rok 2001

Vláda SR dňa 30. mája 2001 svojím uznesením č. 492/2001 schválila Národný program pre prijatie acquis communautaire 2001. Podpredsedníčka vlády SR pre európsku integráciu dokument oficiálne odovzdala mimoriadnemu a splnomocnenému veľvyslancovi a vedúcemu Delegácie Európskej komisie na Slovensku J. E. Walterovi Rochelovi dňa 15. júna 2001.

Materiál predstavuje kľúčový dokument procesu integrácie SR do EÚ. Pokrýva všetky oblasti integračného procesu a stanovuje harmonogram plnenia jednotlivých úloh v krátkodobom  aj strednodobom horizonte. Je však zároveň flexibilným dokumentom a pripúšťa zmeny v poradí plnenia úloh, čo neznamená spochybnenie dôveryhodnosti dokumentu.

Vzhľadom na svoj rozsah a komplexnosť sa plnenie úloh eurointegračného procesu pravidelne mesačne monitoruje prostredníctvom samostatného operatívneho materiálu Prioritné úlohy vlády SR vyplývajúce z Pravidelnej správy EK o pripravenosti SR na členstvo v EÚ z 8. 11. 2001, ktorý bol schválený uznesením vlády SR č. 17 z 10. januára 2001. 

Každý mesiac predkladá podpredsedníčka vlády SR pre európsku integráciu na rokovanie vlády SR Monitor plnenia Prioritných úloh vlády SR vyplývajúcich z Pravidelnej správy EK o pripravenosti SR na členstvo v EÚ z 8. 11. 2000. Ide o mesačný odpočet plnenia tých úloh, ktorých prijatie je prioritné v krátkodobom horizonte z hľadiska prístupového procesu SR do EÚ. 

Ďalšie úlohy obsiahnuté v Národnom programe pre prijatie acquis communautaire 2001 budú opäť premietnuté do dokumentu operatívneho charakteru - Prioritných úloh vlády SR na rok 2002. 

Vzhľadom na uvedené predstavuje predloženie Správy o plnení úloh Národného programu pre prijatie acquis communautaire 2001 duplicitu, nakoľko plnenie úloh je zároveň trvalo monitorované prostredníctvom vyššie uvedených dokumentov. Z tohto dôvodu je na rokovanie vlády SR predkladaný návrh na zrušenie úlohy č. 11 z Plánu práce vlády SR na rok 2001 v mesiaci november pre podpredsedu vlády SR pre európsku integráciu - Správa o plnení úloh Národného programu pre prijatie acquis communautaire 2001.